Волинска област
Волинска област () е една от 24-те области на Украйна. Площ 20 144 km² (20-о място по големина в Украйна, 3,34% от нейната площ). Население на 1 февруари 2015 г. 1 043 215 души (2,44% от нейното население). Административен център град Луцк. Разстояние от Киев до Луцк 469 km.

Историческа справка 
Първото селище на днешната територия на Волинска област признато за град през 1431 г. е Владимир-Волински, който да първи път се споменава в летописните източници през 988 г. През 1795 г. за градове са признати селищата Луцк (първи сведения от 1085 г.) и Ковел (първи летописни сведения от 14 век, през 1518 г. са му утвърдени градски права). Останалите 8 града в областта са признати за такива през 1939 г. Горохов, Камен-Каширски и Любомъл, през 1940 г. Берестечко и Устилуг, през 1951 г. Киверци, през 1957 г. Нововолинск и последен през 1989 г. Рожище. Волинска област е образувана на 4 декември 1939 г., след окупирането от СССР на източните полски части.

Географска характеристика 
Волинска област се намира в крайната северозападна част на Украйна. На запад граничи с Полша, на север – с беларус, на изток – с Ровненска област и на юг – с Лвовска област. В тези си граници заема площ от 20 144 km² (20-о място по големина в Украйна, 3,34% от нейната площ).

Преобладава равнинният релеф. 3/4 от нейната територия е разположена в пределите на Полеската низина с височина 140 – 150 m. По-малката, южна част е заета от крайните северозападни разклонения на Волинското възвишение с височина 220 – 290 m. Максимална 292 m (, на 2 km югоизточно от село Брани, Гороховски район). Волинското възвишение е отделено от Полеската низина на север чрез ясно изразен на терена отстъп с височина 20 – 60 m.

Климатът е умерено континентален. Зимата е мека, а лятото топло Средна януарска температура -4,5 °C, средна юлска 18,6 °C. Годишна сума на валежите 550 – 600 mm. Продължителността на вегетационния период (минимална денонощна температура 5 °C) е около 200 денонощия.

Територията на Волинска област попада в два водосборни басейна. В северната част преминава горното течение на река Припят (десен приток на Днепър). Нейните десни притоци Туря, Стоход и Стир пресичат областта от юг на север в широки и плитки долини. На запад, по границата с Полша протича река Западен Буг (десен приток на Висла), водосборният басейн на която обхваща около 1/5 от територията на Волинска област (западната и югозападната част). В северната част има множество езера: Свитязко, Пулемецко, Турско, Орехово, Бяло и др., а големи територии в този район са заети от блата.

В южните лесостепни райони на областта преобладават оподзолените тъмносиви и сиви почви, но се срещат и черноземни почви. Северните райони на Полесието са заети от ливадно-подзолисти и различни блатни почви (в т.ч. торфени). В средните части се срещат ливадно-подзолисти в комплекс с карбонатни (най-плодородни) почви. Горите заемат 32,5% от територията на областта. Те са разпространени основно в Полесието (бор 60% от горския фонд, дъб 13%, ела 13%, бреза 10%), а на юг са разпространени малки масиви от дъбово-габърови гори. Горите се обитават от лос, дива свиня, бурсук, рис и др., а лесостепите – от заек, лисица, гризачи и др.

Население 
На 1 февруари 2015 г. населението на Волинска област е наброявало 1 043 215 души (2,44% от населението на Украйна). Гъстота 51,79 души/km². Градско население 50,4%. Етническият състав е следният: украинци 1 024 855 души, 98,24%, руснаци 25 032, 2,4%, беларуси 3217, 0,31%, поляци 788, 0,08% и др.

Административно-териториално деление 
В административно-териториално отношение Волинска област се дели на 4 областни градски окръга, 16 административни района, 11 града, в т.ч. 4 града с областно подчинение (Владимир-Волински, Ковел, Луцк и Нововолинск) и 7 града с районно подчинение и 22 селища от градски тип.

Външни препратки 
 Официален сайт на администрацията
 Фотоалбум

Източници